Építs köré szebb világot Montessorival

Ábrahámné Snyehola Kitti

2023

Underground Kiadó Kft.

www.undergroundkiado.hu

Minden jog fenntartva!

Köszönetnyílvánítás

Szeretettel köszönöm Lizike orvosának Dr. Dezsőfi Antalnak, és munkatársainak, hogy megmentették Lizike életét.

Szívből köszönöm Kovács Katalin, Montessori oktatónak, hogy elhozta életünkbe a Montessori csodát. Tanításával, kedvességével, lélekben itt volt Ő is napjainkaban, életünkben.

Mindenkinek köszönjük, aki lélekben velünk volt, gondolt ránk, imádkozott értünk.

Hogyan kezdődött a mi otthonoktatásunk története?

Szeretném megosztani az itthoni oktatás során szerzett élményeinket, örömeinket másokkal is, hogy ezekkel a tapasztalatokkal, módszerrel másoknak is segíthessünk.

Mit csináltam, mikor a kislányomnak nem tetszett, vagy inkább nem keltette fel az érdeklődését a kirándulást ábrázoló kép, mellyel a kirándulásról kellett volna neki tanítani 3 éves korában, online beszédindítás során?

Eltettem a képet és elmentünk a tóhoz kiránulni. Közben pedig meséltem neki arról, amiket épp csináltunk. Nagyon tetszett neki a kirándulás. Egy csendes kis falu melletti tóhoz sétáltunk, nem voltak igazán emberek a parton. Csak a kislányunk, a férjem, én és a csend, a víz..., a nap fénye ragyogott rajta. Tavasz volt, mint most, amikor írom ezeket a sorokat Neked. Megfigyeltük a természetet, elcsendesedtünk. Mindannyiunknak jól esett.

Lizi nem szeretett olvasott meséket hallgatni sokáig. Ezért mesék helyett, mesélni kezdtem neki a saját gyermekkoromról pl., hogy az első állatom egy malac volt,... meséltem még számos gyermekkori élményről neki. Elalvás előtti mese helyett, pedig mindig felidéztük, hogy mi történt aznap.

Amikor rátaláltam a Montessori tanfolyamra Lizike már 5 éves volt, úgy éreztem ez az, bárcsak korábban találtam volna rá. A legjobb módszer. Korábban más, pl.: online beszédindító tanfolyam keretében, Lizi 3 éves korában nem értem el igazi sikert. Bár mondogatott szavakat, és beszéde elindult a megfelelő időben, tehát nem három éves korában..., minden lépcsőn végig haladt, de ritkán tette, ritkán szólalt meg szavakkal, ezért próbáltam segíteni a beszédindító tanfolyammal.

Talán a korai időszakban megszerezhető igazi, jó élmények hiányoztak a sikerhez, a korai időszak történései után el kellett jönnie a jó időszaknak. Az idegen nyelvi környezet is hatással volt a beszédfejlődésre. Mozgásfejlődése hagyományosan zajlott, azzal az eltéréssel, hogy kórházi környezetben volt nagyon sokat, és több műtét miatt nem mozoghatott igazán szabadon. Nagyon szeretett volna pedig..., művészet volt a biztonságos, még megengedhető keretek között tartani. A Montessori Mindenkinek alap és haladó tanfolyamán nagyon jól éreztem magam, és ezt tovább is tudtam adni Lizinek.

A Montessori módszer után, és mellette később segítséget, logopédiai tanácsokat is kaptam e-mailben, ingyenesen egy nagyon elhivatott logopédustól, Mártitól, ami nagyon jól esett.

Maria Montessori módszere, valójában több, mint egy módszer, és tudattalanul ugyan, de nagyon hasonlóan próbáltam szebbé tenni a kislányom életét én is, már akkor, amikor még nem is mélyedtem el igazán Montessori tanításában. Hiszen nem csak online beszédindító tanfolyam alapján tanítottam, hanem a jelenlétemmel, hogy mellette voltam, és szerettem őt.

Maria Montessori életéről szóló film ragadott meg először, amikor és ahogyan meglátja a kórház környezeti hatásait a leendő diákjain. A szeretettel és tudományosan látni tudása, és a csodálatosan felépített pedagógiai szemlélete, teljesen magával ragadott.

Úgy éreztem többet kell megismernem mindebből. Így találtam rá a Montessori Mindenkinek tanfolyamaira. Csodálatos élmény volt. Azonnal bele is kezdtem a gyakorlatba való átültetésbe, a tanfolyam végzésével párhuzamosan. Átrendeztem a környezetünket. Rendezett volt addig is, de a túl sok játék helyett kevesebb lett, időnként pedig cserélem őket. Készítettem magam is eszközöket.

Megváltoztattam a szoba elrendezését is. Készítettem, illetve alkottunk a kislányommal közösen egy olvasó,-beszélgető sarkot, nagyon tetszett a neki és nekem is. Jó volt oda elvonulni kicsit.

Elkezdte megszeretni a könyvekből olvasott meséket, magukat a könyveket is. Ítt kezdődött a mi itthoni oktatásunk története igazán. Amit a legjobban szeretek a módszerben, hogy az érdeklődés felkeltése, és fenntartása a cél, nem pedig, hogy azt tanulja, amit én meghatározok neki előre. A kislányunk érdeklődését megfigyelve mutatok neki ahhoz kapcsolódó érdekességeket, feladatokat, melyeket örömmel végez.

Ez kapcsolódik az életkori feladatához, miszerint felfedeznie kell a világot,... kíváncsi mindenre. A természetre, vagy épp a csillagokra. Szeretem, ahogyan képes megállni, és megcsodálni....

Tulajdonképpen mi felnőttek tanulhatunk a gyermek rácsodálkozó képességéből, jó vele rácsodálkozni mindenre, a bennünk is élő gyermek tekintetével.